Sundhedsstyrelsen advarer ikke længere mod denne praksis af frygt for at overføre bakterier, der kan forårsage huller i tænderne. De vurderer, at man ved at sutte på barnets sut næppe overfører flere bakterier, end man ville ved at kysse barnet. Faktisk viser forskning, at det kan være gavnligt for barnet at blive udsat for forældrenes bakterier og virus tidligt i livet. Dette kan potentielt beskytte barnet mod allergi, børneeksem, astma og andre allergiske lidelser. En undersøgelse af 180 børn i 18-måneders-alderen viste markant færre af disse lidelser hos børn, hvis forældre rensede sutten med munden. Dette stemmer godt overens med den voksende viden om, at en sund tarmflora er med til at beskytte mod mange lidelser, blandt andet fordi immunforsvaret modnes på en sundere måde. Vi lever på mange måder for rent, og det kan være værd at huske på det gamle ordsprog om, at man skal have lidt skidt indenbords for at styrke immunforsvaret. Måske ikke syv pund, som min farmor sagde, men lidt skidt kan nok godt være gavnligt.